CELEX: 32019R1691
Language: lt
Date: 2019-10-09 00:00:00
Title: Komisijos reglamentas (ES) 2019/1691 2019 m. spalio 9 d. kuriuo iš dalies keičiamas Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) V priedas (Tekstas svarbus EEE)

10.10.2019   
               
               
                  LT
               
               
                  Europos Sąjungos oficialusis leidinys
               
               
                  L 259/9
               
            
         KOMISIJOS REGLAMENTAS (ES) 2019/1691
         2019 m. spalio 9 d.
         kuriuo iš dalies keičiamas Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) V priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. gruodžio 18 d. Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantį Europos cheminių medžiagų agentūrą, iš dalies keičiantį Direktyvą 1999/45/EB bei panaikinantį Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (1), ypač į jo 131 straipsnį,
         kadangi:
         
                     (1)
                  
                  
                     Reglamento (EB) Nr. 1907/2006 V priede pateiktas medžiagų, kurios neprivalo būti registruojamos pagal to reglamento 2 straipsnio 7 dalies b punktą, sąrašas;
                  
               
                     (2)
                  
                  
                     degazuotasis substratas yra pusiau kieta arba skysta medžiaga, dezinfekuota ir stabilizuota taikant biologinio apdorojimo procesą, kurio paskutinis etapas yra anaerobinis skaidymas ir kuriame naudojamos tik iš atskirtų nepavojingųjų šaltinių, tokių kaip maisto atliekos, mėšlas ir energiniai augalai, gautos biologiškai skaidžios medžiagos. Biodujos, gaunamos taikant tą patį procesą, kaip ir degazuotojo substrato atveju, arba kitus anaerobinio skaidymo procesus, taip pat kompostas, gaunamas aerobiškai skaidantis panašioms biologiškai skaidžioms medžiagoms, jau yra įtraukti į Reglamento (EB) Nr. 1907/2006 V priedą. Todėl degazuotasis substratas, kuris nėra atliekos arba kuris nebelaikomas atliekomis, taip pat turėtų būti įtrauktas į tą priedą, nes netikslinga ir nebūtina reikalauti, kad ta medžiaga būtų registruojama, o Reglamento (EB) Nr. 1907/2006 II, V ir VI antraštinių dalių netaikymas tai medžiagai netrukdo siekti minėto reglamento tikslų;
                  
               
                     (3)
                  
                  
                     iki šiol degazuotojo substrato registracijos paraiškų nepateikta. Degazuotąjį substratą įtraukus į Reglamento (EB) Nr. 1907/2006 V priedą būtų aiškiai nustatyta, kad degazuotojo substrato registruoti neprivaloma dėl priežasčių, panašių į tas, kuriomis pateisinama esama kompostui ir biodujoms taikoma išimtis, – taip bus pašalinti neaiškumai, kylantys degazuotojo substrato gamintojams ir naudotojams, taip pat vykdymo užtikrinimo institucijoms;
                  
               
                     (4)
                  
                  
                     todėl Reglamento (EB) Nr. 1907/2006 V priedas turėtų būti atitinkamai iš dalies pakeistas;
                  
               
                     (5)
                  
                  
                     šiame reglamente numatytos priemonės atitinka pagal Reglamento (EB) Nr. 1907/2006 133 straipsnį įsteigto komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 1907/2006 V priedas iš dalies keičiamas pagal šio reglamento priedą.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. spalio 9 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 396, 2006 12 30, p. 1.
      
      
         
            PRIEDAS
            Reglamento (EB) Nr. 1907/2006 V priedo 12 punktas pakeičiamas taip:
            
               
                           „12.
                        
                        
                           Kompostas, biodujos ir degazuotasis substratas.“